## Turisme senyalitza els 42 punts quilomètrics de la Marató de València amb imatges turístiques de la Comunitat Valenciana

*** El secretari autonòmic de Turisme ha participat en la presentació oficial de l’edició 2025 de la Marató de València, que se celebrarà el 7 de desembre
* José Manuel Camarero destaca la importància del turisme esportiu en la nostra destinació, ja que “el turisme internacional motivat per l’esport ha crescut un 23 % en 2024”**

Turisme Comunitat Valenciana torna a senyalitzar els 42 punts quilomètrics de la Marató de València amb imatges turístiques que conviden a descobrir i viatjar per les diferents destinacions de les tres províncies. Es tracta del sext any consecutiu en el qual Turisme participa en esta acció promocional, que convertix el recorregut en un autèntic aparador visual del territori.

Així ho ha anunciat el secretari autonòmic de Turisme, José Manuel Camarero, durant la presentació de les dades turístiques de la Marató València Trinidad Alfonso Zurich 2025.

Camarero ha explicat que, per a esta edició, Turisme Comunitat Valenciana ha renovat la col·lecció d’imatges que il·lustren cada punt quilomètric. Així ha remarcat que “les noves creativitats mostren no solament la diversitat de destinacions de costa i interior, sinó també experiències i moments vinculats a l’Actitud Mediterrània: gastronomia, cultura, naturalesa, ciutats amb encant i activitats esportives a l’aire lliure”.

“Volem que cada corredor, espectador o seguidor que viu la prova, ja siga ací o des de qualsevol part del món, descobrisca com es disfruta la vida en la Comunitat Valenciana. Des d’una paella amb amics, un dia de sol a l’hivern o una ruta amb bici fins al nostre patrimoni cultural o els racons naturals més sorprenents”, ha afirmat.

El secretari autonòmic també ha subratllat el paper clau del turisme en l’èxit de la Marató de València. “Les dades confirmen l’enorme impacte turístic d’esta competició, però també que el seu èxit està vinculat a la nostra destinació: València i la Comunitat Valenciana, un lloc vibrant que acompanya, anima i emociona”, ha assenyalat.

**Turisme esportiu com a model sostenible**

Durant la seua intervenció, Camarero ha defés la importància del turisme esportiu dins del model de turisme sostenible de la Comunitat Valenciana, i ha destacat la seua capacitat per a desestacionalitzar i diversificar la demanda turística.

En este sentit, ha recordat que Turisme Comunitat Valenciana reforça la promoció del turisme esportiu en fires i accions específiques, a més de col·laborar amb proves que se celebren fora de la temporada alta, com la Marató en desembre o la Volta Ciclista en febrer.

Camarero ha destacat que “el turisme internacional motivat per l’esport ha crescut un 23 % en 2024 i el gasto turístic esportiu ha augmentat quasi un 36 %”.

“Continuem treballant per a diversificar la demanda i atraure visitants durant tot l’any. La Marató de València i altres esdeveniments com la Volta Ciclista a la Comunitat són un clar exemple de com l’esport contribuïx a un turisme més sostenible i de més qualitat”, ha conclòs.

La Marató de València és ja un dels esdeveniments esportius amb més capacitat d’atracció turística. Segons l’organització de la prova, l’edició de 2025, serà la més multitudinària de la seua història, amb 36.000 participants.

L’entitat organitzadora ha destacat durant la presentació el creixement internacional de la prova, ja que el 67 % dels inscrits provenen de fora d’Espanya. A més, esta edició comptarà amb corredors de 150 països diferents, dels quals França, el Regne Unit i Itàlia són els principals mercats emissors.

Fecha: 24/11/2025